PATVIRTINTA

Šilalės rajono savivaldybės mero

2025 m. birželio 11 d. potvarkiu

Nr. T3-221

**GRAŽIAUSIAI TVARKOMŲ ŠILALĖS MIESTO IR RAJONO TERITORIJŲ NUSTATYMO DARBO GRUPĖS VEIKLOS**

**NUOSTATAI**

**I SKYRIUS**

**BENDROJI DALIS**

1. Gražiausiai tvarkomų Šilalės miesto ir rajono teritorijų nustatymo darbo grupės veiklos nuostatai reglamentuoja konkurso (toliau – konkursas) tikslus, dalyvavimo sąlygas, organizavimo ir vertinimo tvarką.

**II SKYRIUS**

**KONKURSO TIKSLAI**

2. Konkurso tikslai:

2.1. skatinti rajono gyventojus, bendruomenes puoselėti sodybų, sodų bendrijų, daugiabučių namų bendrijų, privačių įmonių ir įstaigų, aplinkos ir kraštovaizdžio tvarkymo bei gražinimo tradicijas;

2.2. ugdyti gyventojų grožio supratimą, poreikį išsaugoti ekologiškai švarią, tvarkingą aplinką;

2.3. skatinti sodinti, prižiūrėti ir tvarkyti tradicinius vaismedžius, vaiskrūmius, gyvatvores, apsauginių želdinių juostas bei dekoratyvinius augalus;

2.4. skatinti etnografiniam regionui būdingų bruožų tęstinumą išsaugant tradicinę sodybų planinę struktūrą, mažosios architektūros (šulinių, vandens telkinių, tvorų, vartų, vartelių ir kt.), sakralinių objektų (kryžių, koplytstulpių ir kt.) charakterį ir savitumą;

2.6. atrasti ir įvertinti naujų sodybų, kurių šeimininkai kryptingai puoselėja savitą ir unikalų aplinkos tvarkymo stilių.

**III SKYRIUS**

**DALYVAVIMAS KONKURSE**

3. Pasiūlymus darbo grupei gali teikti seniūnai, seniūnaičiai, gyventojai ir kiti asmenys.

**IV SKYRIUS**

**KONKURSO DALYVIAI**

4.  Konkurse gali dalyvauti:

4.1. vienkiemių, kaimų, miestelių, miesto, sodų bendrijų gyventojai – gražiai tvarkomų sodybų šeimininkai;

4.2. bendruomenės;

4.3. privačios įmonės ir įstaigos;

4.4. daugiabučių namų bendrijos (mieste ir kaime);

**V SKYRIUS**

**KONKURSO ORGANIZAVIMAS**

5. Informacija apie konkursą skelbiama Šilalės rajono savivaldybės interneto svetainėje www.silale.lt, socialinio tinklo „Facebook“ Šilalės rajono savivaldybės paskyroje bei rajoninėje spaudoje.

**VI SKYRIUS**

**VERTINIMO KRITERIJAI**

6. Darbo grupė apžiūri vietoje ir išrenka gražiausias tvarkomas konkurse dalyvaujančias sodybas. Konkurso nugalėtojai pakartotinai dalyvauti konkurse negali ketverius metus.

7. Vertinimo kriterijai:

7.1. sodyboms:

7.1.1. tradicinės sodybos planinės struktūros išsaugojimas – atskirų sodybos elementų (pastatų, sodo, daržų, gėlynų, žaliųjų vejų, poilsio zonų, aikštelių ir kt.) išdėstymas;

7.1.2. tradicinių etnografiniam regionui būdingų statybinių medžiagų panaudojimas sodybos statiniams bei mažosios architektūros elementų (šulinių, vandens telkinių, tvorų, vartų, vartelių ir kt.) išsaugojimas;

7.1.3. tradicinių vaismedžių, vaiskrūmių ir kt. želdinių bei želdynų (sodo, daržo, gėlyno, apsauginių želdinių juostų, alėjų ir kt.) įvairovė, jų būklė, sutvarkymas ir priežiūra, tarpusavio dermė;

7.1.4. sodybos švara, ūkinės dalies tvarka;

7.1.5. buitinių ir žaliųjų atliekų tvarkymo kultūra;

7.1.6. mėšlo, srutų, naftos produktų talpyklų, technikos aikštelių įrengimas;

7.1.7. inkilų, gandralizdžių, lesyklėlių, bitynų įrengimas, dekoratyvinių paukščių buvimas sodyboje;

7.1.8. sodybos aplinkos stiliaus vienovės išlaikymas; natūralių medžiagų panaudojimas kuriant puošybos elementus; menkaverčių dekoro detalių atsisakymas;

7.2. įmonėms ir įstaigoms (išskyrus biudžetines įstaigas):

7.2.1. pastatų išorinis sutvarkymas;

7.2.2. racionalus teritorijos panaudojimas, žaliųjų vejų, gėlynų, poilsio zonų ir aikštelių išdėstymas;

7.2.3. želdynų būklė, augalijos įvairumas, vešlumas, dekoratyvumas;

7.2.4. mažosios architektūros elementų panaudojimas, pavėsinių, vandens baseinėlių, poilsio zonų įrengimas;

7.3. bendruomenės namų aplinkai:

7.3.1. bendras teritorijos estetinis vaizdas;

7.3.2. racionalus teritorijos panaudojimas, žaliųjų vejų, gėlynų, poilsio zonų, takų ir aikštelių išdėstymas;

7.3.3. želdynų būklė, augalijos įvairumas, vešlumas, dekoratyvumas;

7.4. daugiabučio namo bendrijos aplinkai:

7.4.1. bendras teritorijos estetinis vaizdas;

7.4.2. racionalus teritorijos panaudojimas, žaliųjų vejų, gėlynų, poilsio zonų ir aikštelių išdėstymas;

7.4.3. želdynų būklė, augalijos įvairovė, vešlumas, dekoratyvumas.

**VII SKYRIUS**

**KONKURSO NUGALĖTOJŲ IŠRINKIMAS IR APDOVANOJIMAS**

8. Nugalėtojais pripažįstami labiausiai vertinimo kriterijus atitinkantys konkurso dalyviai.

9. Darbo grupės sprendimai priimami ir įforminami protokolais dalyvaujančių posėdyje darbo grupės narių balsų dauguma, kai dalyvauja daugiau kaip pusė darbo grupės narių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_